**Ylilauta** on suomalainen Maltalle rekisteröity anonyymi keskustelupalsta ja kuvafoorumi. Sivusto perustettiin vuonna 2011 sitä edeltäneiden kahden suomalaisen kuvafoorumin, Lauta.netin ja Kotilaudan, yhdistämiseksi. Ylilaudan perustaja ja pääylläpitäjä on Aleksi Kinnunen. Keskustelua valvovat vapaaehtoiset moderaattorit, jotka voivat poistaa viestejä ja asettaa käyttäjiä porttikieltoon. Sivuston käyttö oli maksutonta vuoden 2023 loppupuolelle asti, kunnes suurin osa aihealueista piilotettiin "kultatilauksen" eli maksumuurin taakse ja vain tuoreimmat keskustelut ovat luettavissa ilmaiseksi. Uuden käyttäjän täytyy odottaa 14 päivää, kunnes on mahdollista vastata lankoihin.

Ylilaudalla on päivittäin kymmeniä tuhansia käyttäjiä, ja se oli kesäkuussa 2022 Similarwebin listauksen mukaan Suomen 35. suosituin sivusto. Joulukuussa 2020 Ylilaudalla oli yli 140 miljoonaa lähetettyä viestiä.

Vuonna 2011 Ylilauta oli Googlessa Suomen neljänneksi eniten suosiotaan kasvattanut hakusana. Loppuvuodesta 2011 Ylilaudalla julkistettiin tuhansia suomalaisia käyttäjätunnuksia tietomurron keinoin useilta suomalaissivustoilta, mikä johti Suomen kaikkien aikojen suurimpaan tietovuotosarjaan.

Oikeusministeriön vuoden 2021 raportin mukaan Ylilauta on suomenkielisen internetin merkittävin vihapuheen julkaisualusta. Siellä julkaistiin 96 prosenttia tutkijoiden löytämästä vihapuheesta. Ylilaudan viesteistä vihapuhetta oli 5,9 prosenttia.

Tutkintapyynnöt ja moderointi
-----------------------------

Ylilaudan nettikirjoituksista on tehty poliisille useita tutkintapyyntöjä, jotka käsittelevät useimmiten jonkun käyttäjän lähettämää uhkausta tai sivustolla tehtyjä kunnianloukkauksia. Viestimäärään suhteutettuna tutkintapyyntöjä on kuitenkin moninkertaisesti esimerkiksi Suomi24:ää ja Facebookia vähemmän.

Sivuston viestien sisällön moderointi on Satunnainen-keskustelualueella sallivampaa, eikä keskusteluun osallistuminen vaadi nimimerkkiä, eli viestin kirjoittaja on anonyymi lukuun ottamatta IP-osoitetta ja saman viestiketjun sisällä käyttäjän yksilöivää ID:tä. Satunnaisessa vain laiton ja selvästi häiritsevä materiaali poistetaan, mutta muuten ylläpito ei puutu sen sisältöön. Muilla keskustelualueilla on omat sääntönsä. Sivuston omistaja Aleksi Kinnunen perustelee asiaa sananvapaudella.

Kaksi miestä tuomittiin syyskuussa 2023 sakkoihin jyväskyläläisen bikini fitness -urheilijan halventamisesta palstalla.

Hyväntekeväisyyskampanjat
-------------------------

Ylilaudalla on järjestetty useita keräyksiä muun muassa YouTube-käyttäjille eli tubettajille. Heille on annettu raha- ja tavaralahjoituksia.

Syyskuussa 2014 Ylilauta lahjoitti Tubeconin *Yleisön suosikki* -äänestyksen voittajalle Markoboy87:lle PlayStation 4 -pelikonsolin, useita pelejä, taulutelevision sekä tämän kissaa varten lahjakortin lemmikkikauppaan. Tubeconin äänestyksessä annettiin ymmärtää, että *Yleisön suosikki* -äänestyksen voittaja saisi palkinnoksi PlayStation 4 -pelikonsolin, mutta Markoboy87 sai palkinnoksi virallisesti vain paitoja sekä makeisia, joten Ylilaudan käyttäjäkunta halusi palkita Markoboy87:n itse. Sivuston omistaja Aleksi Kinnunen toimitti tavarat Markoboy87:lle henkilökohtaisesti.

Tubettaja Niilo22 voitti Tubeconin *Yleisön suosikki* -äänestyksen vuonna 2015, mutta ei saanut palkintoa voitosta. Hänelle järjestettiin Ylilaudalla keräys lokakuussa 2015 ja hän sai lahjoituksena polkupyörän, Moccamaster-kahvinkeittimen, taulutelevision, PlayStation 4 -pelikonsolin ja useita pelejä.

Kesäkuussa 2017 Ylilauta järjesti rahankeräyksen kuolemaan johtavasta sairaudesta kärsivälle miehelle, joka oli tehnyt sivustolle keskustelulangan, jossa vastaili kysymyksiin sairaudestaan. Tavoitesumma oli 4 999 euroa ja se saavutettiin kolmessa päivässä.

Marras-joulukuussa 2018 Ylilauta järjesti keräyksen Veikko ja Lahja Hurstin Laupeudentyö ry -hyväntekeväisyysjärjestölle. Lopullinen tavoite oli 30 000 euroa ja se saavutettiin noin viikossa.

Helmikuussa 2019 Ylilaudalla aloitettiin projekti, jossa tavoitteena oli nostaa vastikään kuolleen mäkihyppääjä Matti Nykäsen vuoden 2006 kappale "Ehkä otin, ehkä en" Spotifyn listaykköseksi. Projekti onnistui nostamaan kappaleen Spotifyn Suomen top 50 -listan sijalle 49.

Syyskuussa 2023 Ylilaudan käyttäjät lahjoittivat yli 6 000 euroa Vaasan kissatalolle, kun hallinto-oikeus epäsi poikkeusluvan yhdistyksen uudelta tilalta naapuruston valituksen myötä.

Vihakampanjat
-------------

Marraskuussa 2016 joukko käyttäjiä organisoi Ylilaudalla ahdistelukampanjan, joka kohdistui "Tissiviikko"-nimisen rintojen yliseksualisointia vastaan aloitetun kampanjan osallistujiin. Kampanjan järjestäjät saivat Ylilaudalta ahdisteluviestejä, joita kohdistettiin myös suureen osaan siihen osallistuneista yli tuhannesta naisesta. Lisäksi Ylilaudalla julkaistiin kampanjan alullepanijoiden henkilökohtaisia tietoja, kuten puhelinnumeroita. Ylilaudan omistajan Aleksi Kinnusen mukaan vihaviestejä ei pidä ottaa vakavasti.

Toukokuussa 2017 Ylilaudalla keskusteltiin Suomeen saapuneesta saksalaisnaisesta, joka oli leiriytynyt Ylä-Savossa sijaitsevalle laavulle tarkoituksenaan asua koko kesä metsässä ja elää luonnon antimilla. Naista uhkailtiin väkivallalla ja raiskauksilla ja hänen olinpaikkaansa ryhdyttiin selvittämään. Toukokuun viimeisenä viikonloppuna nainen lopetti oleskelunsa metsässä ja poistui Suomesta, joskin MTV:n mukaan hän ei ollut tietoinen kampanjasta, jonka kohteena oli ollut.

Rooli Vastaamon tietomurrossa
-----------------------------

*Pääartikkeli: Vastaamon tietomurto*
Tuntematon henkilö tai taho julkaisi 21. lokakuuta 2020 Ylilaudalla joitakin tamperelaisen psykoterapiakeskus Vastaamon potilastietoja ja -kertomuksia, jotka oli saanut laittomasti haltuunsa tunkeutumalla sen tietojärjestelmiin. Ennen tätä taho oli 29. syyskuuta yrittänyt kiristää Vastaamoa saamiensa tietojen julkaisulla, mistä Vastaamo oli tehnyt rikosilmoituksen. Ylilaudan lisäksi kiristävä taho julkaisi Vastaamosta saamaansa materiaalia myös Tor-verkossa toimivalla *Torilauta*-sivustolla, joka sittemmin lopetti toimintansa.

Tietomurtoon liittyvien tiedostojen jakaminen estettiin Ylilaudalla nopeasti. Marraskuussa 2020 F-Securen tutkimusjohtaja Mikko Hyppönen lähestyi Ylilaudan käyttäjiä ja pyysi, että tietomurtajan vahingossa jakaman kaikki potilastiedot sisältävän tiedoston ladanneet käyttäjät olisivat yhteydessä poliisiin, sillä tiedoston uskotaan sisältävän sellaista tietoa, joka voi helpottaa syyllisen löytämistä. Useat käyttäjät tarjosivat pyynnön johdosta lataamiaan osittaisia versioita tiedostosta.

Katso myös
----------

* Kuvalauta, aiempi suomalainen kuvafoorumi
* 4chan, tunnettu englanninkielinen kuvafoorumi

Lähteet
-------

1. 1 2  ylilauta.org *similarweb.com*. Viitattu 25.6.2022. (englanniksi)
2. ↑  Tietoa Ylilaudasta (Arkistoitu – Internet Archive)
3. ↑  Huippusuosittu Ylilauta-keskustelupalsta myynnissä eniten tarjoavalle *Iltalehti*.  1.4.2012.
4. ↑  Varpula, Salla: Ylilauta siirtyi osin maksu­muurin taakse *Helsingin Sanomat*.  5.10.2023. Viitattu 7.10.2023.
5. ↑  Parkkari, Jani: Mainostajat karttavat Ylilautaa *Iltalehti*.  6.10.2011.  Arkistoitu 6.10.2011. Viitattu 4.4.2012.
6. ↑  Verkkosivujen kävijämäärät *Oindex.fi*.  20.11.2011. Viitattu 4.4.2012.
7. ↑  Tervetuloa Ylilaudalle, Suomen suosituimmalle keskustelupalstalle! Ylilauta.  Arkistoitu 25.5.2019. Viitattu 2.2.2020.
8. ↑  Tässä ovat vuoden suosituimmat Google-haut *MTV Lifestyle*.  14.12.2011.  Arkistoitu 9.4.2018. Viitattu 9.4.2018.
9. ↑  Junkkaala, Jouni: Tärkeimmät tiedot viimeisimmistä tietovuodoista (archive.is) *MicroPC*.  20.11.2011.  Arkistoitu 25.5.2012. Viitattu 7.9.2013.
10. ↑  Kettunen, Laura & Paukkeri, Mari-Sanna: Tekoälyn hyödyntäminen vihapuheen seurannassa *julkaisut.valtioneuvosto.fi*.  22.4.2021. Viitattu 22.4.2021.
11. ↑  Somen tutkintamäärät 2010-16 *Imgur*. Nettipoliisi.
12. ↑  Parkkari, Jani: Nuorten huumorisivusto poikinut jo 17 poliisitutkintaa *Iltalehti*.  6.10.2011.  Arkistoitu 21.10.2016. Viitattu 29.11.2016.  *(404)*
13. ↑  Nieminen, Emmi: Ylilauta: Törkytehdas kohtelee kaikkia yhtä huonosti *Aviisi*.  3.3.2016. Viitattu 29.11.2016.
14. ↑  Niiranen, Janne: Ylilaudalla solvattiin naisurheilijaa hirveällä tavalla – Yksin asuville miehille sakkoja *Iltalehti*.  13.9.2023. Viitattu 14.9.2023.
15. ↑  Sopsy: TV, Moccamaster, PS4 ja polkupyörä niilo22:lle *YouTube*.  07.10.2015. Viitattu 19.09.2017.
16. ↑  Lehto, Kimmo: Rähjäävä Markoboy87 on oikeasti rauhallinen kissanomistaja Porista *Satakunnan Kansa*.  24.3.2017.  Arkistoitu 29.3.2020. Viitattu 29.3.2020.
17. ↑  Nieminen, Ida: Oman tiensä kulkija Niilo22 tekee mitä tykkää vihaajista välittämättä *Lempäälän-Vesilahden Sanomat*.  24.8.2017. Viitattu 29.3.2020.
18. ↑  Sopsy: Youtube: Markoboylle pleikkaria ja telkkaria *youtube.com*.  14.09.2014. Viitattu 19.09.2017.
19. ↑  Suomen pahamaineisin törkysivusto? Mikrobitti tutustui Ylilautaan, eikä totuus ole niin mustavalkoinen kuin kuvitellaan *Mikrobitti*.  21.4.2018.
20. ↑  Ylilauta *ylilauta.org*.  [vanhentunut linkki]
21. ↑  Ylis gives back! -keräys *meemi.info*. Viitattu 14.3.2023.
22. ↑  — Lahjoitukset Hurstin Apu *hurstinapu.fi*. Viitattu 21.12.2018.
23. ↑  Sopsy: Vein Hurstin Avulle 30 000 euron lahjoituksen *YouTube*.  25.12.2018. Viitattu 03.01.2019.
24. ↑  Keskustelupalsta teki some-tempauksen: Matti Nykäsen Ehkä otin, ehkä en -kappale nousi takaisin Spotify-listalle – havittelee kärkisijoja! *seiska.fi*.  6.2.2019. Viitattu 7.2.2019.
25. ↑  Matti Nykäsen hittibiisi nousi yllättäen listalle: Taustalla Ylilauta-sivuston masinointi *iltalehti.fi*.  7.2.2019. Viitattu 7.2.2019.
26. ↑  Ilkka-Pohjalainen: Kissatalolle kerättiin tuhansia euroja Ylilaudalla – "Kukaan yhdistyksestä ei ollut tietoinen tästä asiasta" *ilkkapohjalainen.fi*.  21.9.2023. Viitattu 21.9.2023.
27. ↑  Uutinen kodittomien kissojen kohtalosta sai hyväntekijät liikkeelle – varansa menettäneelle yhdistykselle sataa rahalahjoituksia *Yle Uutiset*.  21.9.2023. Viitattu 21.9.2023.
28. ↑  Typpö, Juho & Pullinen, Jussi: Sanna-Mari Paakki aloitti kampanjan tissien puolesta ja joutui Ylilaudalta nousseen vihakampanjan kohteeksi – ja se kertoo siitä, mikä internetiä nyt riivaa kaikkialla *Nyt*.  29.11.2016. Viitattu 29.11.2016.
29. ↑  Rauhala, Nelly: Laavulla luonnonantimilla elänyt saksalaisnainen jätti metsän ja poistui viikonloppuna Suomesta *MTV Uutiset*.  29.5.2017.  Arkistoitu 29.5.2017. Viitattu 29.5.2017.
30. 1 2  Harju, Elli: Ylilauta-foorumilla julkaistu Vastaamon potilaskertomuksia *iltalehti.fi*. Viitattu 14.12.2020.
31. ↑  Hämäläinen, Veli-Pekka; Rummukainen, Anu: "Onko herra Ransom mokannut?" Näin Vastaamon kiristäjä ilmestyi Tor-verkon foorumille, sai hakkerit peräänsä ja häipyi lähes tyhjin käsin *Yle.fi*.  31.10.2020. Viitattu 14.12.2020.
32. ↑  Hyppönen pyysi apua, Ylilauta auttoi *MikroBitti*.  18.11.2020. Viitattu 14.12.2020.

Aiheesta muualla
----------------

* Ylilaudan sisäinen sovinnollisuus rakentuu tunnistamattomuuden kulttuurille. IlmiöMedia.